google/wiki40b huggingface dataset:
Ουαλικές βουλευτικές εκλογές 2016

Οι Εκλογές Εθνικής Συνέλευσης για την Ουαλία διεξήχθησαν στις 5 Μαΐου 2016. Εξελέγησαν τα μέλη της Εθνοσυνέλευσης της Ουαλίας. Ήταν οι 5ες εκλογές για συνέλευση.
Το κυβερνών Ουαλικό Εργατικό Κόμμα υπέστη μείωση κατά άνω του 7% στα ποσοστά του, ενώ δεύτερο μεγαλύτερο κόμμα στη συνέλευση και επίσημη αντιπολίτευση με 12 έδρες έγινε το Plaid Cymru.
Οι εκλογές έγιναν τον Μάιο ταυτόχρονα με πολλές άλλες τοπικές εκλογές στο Ηνωμένο Βασίλειο και η ημερομηνία διεξαγωγής τους καθορίστηκε με την Πράξη του 2011. Elections to the Welsh Assembly have now also been permanently moved to a five-year cycle under the Wales Act 2014.

Εκλογικό σύστημα

Στις γενικές εκλογές για Εθνοσυνέλευση στην Ουαλία, κάθε ψηφοφόρος έχει δύο ψηφοφορίες, στο πλαίσιο ενός συστήματος μικτής αναλογικής. Η πρώτη ψήφος προορίζεται για τον υποψήφιο που θέλει να γίνει μέλος της συνέλευσης στην εκλογική περιφέρεια, με τη χρήση του πλειοψηφικού συστήματος. Η δεύτερη ψήφος γίνεται για την κλειστή λίστα υποψηφίων σε τοπικό επίπεδο.
Λαϊκή Ολυμπιάδα

Η Λαϊκή Ολυμπιάδα (καταλαν.: Olimpíada Popular, ισπ.: Olimpiada Popular) προγραμματίστηκε να διεξαχθεί στη Βαρκελώνη της Ισπανίας ως αντίδραση κατά της Ολυμπιάδας του Βερολίνου, στην οποία οι Ναζί είχαν δώσει προπαγανδιστικό και ρατσιστικό χαρακτήρα.

Ιστορικά στοιχεία

Η αριστερή ισπανική κυβέρνηση του Λαϊκού Μετώπου, που εκλέχτηκε το Φεβρουάριο του 1936, αποφάσισε να μποϊκοτάρει τους Ολυμπιακούς του Βερολίνου και να φιλοξενήσει δικούς της αγώνες στη Βαρκελώνη από τις 19 ως τις 26 Ιουλίου του ίδιου έτους, μια εβδομάδα πριν από τους αγώνες του Βερολίνου. 
Εκτός από τα αθλητικά γεγονότα στο πρόγραμμα είχαν ενταχθεί επίσης το σκάκι, λαϊκοί χοροί, μουσική και θέατρο. Την πρόσκληση αποδέχτηκαν 6.000 αθλητές από 22 κράτη, μεταξύ των οποίων και από την Ελλάδα. Οι μεγαλύτερες αποστολές ήταν από ΗΠΑ, Μεγάλη Βρετανία, Ολλανδία, Βέλγιο, Τσεχοσλοβακία, Δανία, Νορβηγία, Σουηδία και Γαλλική Αλγερία. Επίσης, υπήρχαν αθλητές από τη Γερμανία και την Ιταλία, που ήταν εξόριστοι από τις χώρες τους καθώς και ξεχωριστές ομάδες για αθλητές από τη Γαλικία, Καταλωνία, Αλσατία, Χώρα των Βάσκων κλπ.
Οι περισσότεροι αθλητές είχαν σταλεί από τις εργατικές ενώσεις των χωρών τους, εργατικά σωματεία και ομοσπονδίες, σοσιαλιστικά και κομμουνιστικά κόμματα και αριστερούς ομίλους και όχι από κρατικές αθλητικές ομοσπονδίες.
Το ξέσπασμα του ισπανικού εμφυλίου πολέμου ακριβώς με την έναρξη των αγώνων ματαίωσε την πραγμάτωσή τους. Μερικοί αθλητές δεν έφτασαν καν, αφού τα σύνορα έκλεισαν, ενώ όσοι βρίσκονταν στην πόλη για την έναρξη προσπαθούσαν να βρουν διέξοδο φυγής. Όμως, τουλάχιστον 2.000 αθλητές παρέμειναν στην Ισπανία και μετείχαν στον εμφύλιο πόλεμο στο πλευρό των Ισπανών εργατών, υπερασπίζοντας την Ισπανική Δημοκρατία.
Άλαν Μπελ

Σπουδές και κάθοδος στην πολιτική

Ο Μπελ φοίτησε στο σχολείο του Ράμσεϊ (Ramsey Grammar School) και ασχολήθηκε με τον τραπεζικό τομέα και το λιανικό εμπόριο ενδυμάτων προτού κατέλθει στην πολιτική. Εξελέγη ανεξάρτητος βουλευτής του Ramsey στις επαναληπτικές εκλογές του 1984.

Θητεία σε άλλα αξιώματα

Ο Μπελ ήταν υπουργός Τουρισμού και Μεταφορών (1986-90), Τουρισμού, Αναψυχής και Μεταφορών (1990-94), Βιομηχανίας (1991-96), Εσωτερικών (1996-2001) και Θησαυροφυλακίου (2001-10). Υπηρέτησε επίσης ως υπουργός Οικονομικής Ανάπτυξης από το 2010 ως το 2011.
Στις 11 Οκτωβρίου 2011 εξελέγη επικεφαλής υπουργός, θέση στην οποία παρέμεινε επί πενταετία.
Καρβοξυτελικό άκρο

Ως καρβοξυτελικό ή καρβοξυλικό άκρο (γράφεται και C-άκρο ή COOH-άκρο) χαρακτηρίζεται το ένα από τα δύο άκρα μιας πολυπεπτιδικής αλυσίδας και συγκεκριμένα αυτό που διαθέτει μια ελεύθερη καρβοξυλομάδα (-COOH). Το άλλο άκρο του πολυπεπτιδίου, στο οποίο υπάρχει μια ελεύθερη α-αμινομάδα, ονομάζεται αμινοτελικό άκρο. Κατά σύμβαση, όταν γράφουμε την αμινοξική αλληλουχία ενός πεπτιδίου, ή μιας πρωτεΐνης, ξεκινάμε πάντα με το αμινοτελικό άκρο (στα αριστερά) και τελειώνουμε με το καρβοξυτελικό (στα δεξιά). Για παράδειγμα, το τετραπτεπτίδο βαλυλ-γλυκυλ-σερυλ-αλανίνη, θα γραφτεί Val-Gly-Ser-Ala (ή συνηθέστερα VGSA) που σημαίνει ότι η βαλίνη βρίσκεται στο αμινοτελικό άκρο, ενώ η αλανίνη στο C-άκρο. Έτσι, το τετραπεπτίδιο VGSA είναι τελείως διαφορετικό από το ASGV.
Kατά την πρωτεϊνοσύνθεση, οι πολυπεπτιδικές αλυσίδες επιμηκύνονται πάντα με κατεύθυνση από το αμινοτελικό προς το καρβοξυτελικό άκρο. Επομένως, το καρβοξυτελικό άκρο είναι αυτό που συντίθενται τελευταίο και το τελικό αμινοξύ του C-άκρου κωδικοποιείται από την τριπλέτα αμέσως πριν το κωδικόνιο λήξης.
Θειικός άργυρος

Ο θειικός άργυρος  είναι ανόργανη χημική ένωση με μοριακό τύπο Ag₂SO₄ και μοριακό βάρος 311,79. Είναι ένα άλας του αργύρου.
Ο θειικός άργυρος χρησιμοποιείται στην επαργύρωση και ως υποκατάστατο του νιτρικού αργύρου που δεν βάφει. Το θειικό αυτό άλας είναι σταθερό υπό συνηθισμένες συνθήκες αποθηκεύσεως, αν και σκουραίνει με τον καιρό όταν εκτίθεται στον αέρα ή το φως. Είναι λίγο διαλυτός στο νερό.

Φυσικές ιδιότητες

Ο θειικός άργυρος είναι άχρωμο και άοσμο κρυσταλλικό στερεό με πυκνότητα 5,45 γραμμάρια ανά cm³, η οποία μειώνεται στα 4,84 γραμ./cm³ σε υγρή κατάσταση. Η θερμοκρασία τήξεως του θειικού αργύρου είναι 652,2 έως 660 °C, ενώ η θερμοκρασία βρασμού είναι 1085 °C.
Η διαλυτότητα της ουσίας στο νερό κυμαίνεται από 0,57 γραμμάρια ανά 100 mL στους 0°C μέχρι 1,33 γραμμάρια ανά 100 mL στους 100°C, ενώ στους 25°C είναι 0,83. Διαλύεται επίσης σε υδατικά διαλύματα οξέων, στην ακετόνη, στους αιθέρες και στις αλκοόλες.
Η ειδική θερμότητα του θειικού αργύρου είναι 131,4 J/mol·K. Ο θειικός άργυρος κρυσταλλώνεται στο ορθορομβικό σύστημα με σταθερές πλέγματος a = 10,2699(5) Å, b = 12,7069(7) Å και c = 5,8181(3) Å. Προς τις αντίστοιχες διευθύνσεις οι δείκτες διαθλάσεως είναι nα = 1,756, nβ = 1,775 και nγ = 1,782

Θειικό άλας του δισθενούς αργύρου

Το 2010 αναφέρθηκε για πρώτη φορά η σύνθεση θειικού δισθενούς αργύρου (AgSO₄) με ένα δισθενές ιόν αργύρου αντί δύο μονοσθενή ιόντα αργύρου ανά μόριο. Αυτό επιτεύχθηκε με την προσθήκη θειικού οξέος σε διφθοριούχο άργυρο, οπότε εκλύεται αέριο υδροφθόριο. Το AgSO₄ έχει διαφορετικές ιδιότητες: είναι μαύρο στερεό, που αποσυντίθεται στους 120 °C εκλύοντας θερμότητα και παρέχοντας την πυροθειική ρίζα (pyrosulfate) S₂O₇²⁻ .
Γιότσι Παπάι

Καριέρα

Ο Παπάι ήρθε από μικρή ηλικία σε επαφή με την μουσική καθώς ο μεγαλύτερος αδερφός του ξεκίνησε να γράφει τραγούδια και να παίζει κιθάρα από την ηλικία των τεσσάρων ετών. Επηρεάστηκε από την μουσική της δεκαετίας του 1960 και του 1970 αλλά και από την rock, pop, soul και R&B μουσική. Έκανε την πρώτη του εμφάνιση το 2005 όταν συμμετείχε στην δεύτερη σεζόν του τηλεοπτικού σόου Megasztár, όπου έφτασε μέχρι τα προημιτελικά, αλλά έδωσε συνέντευξη στην καθημερινή ηλεκτρονική εφημερίδα Blikk της Βουδαπέστης. Μετά από αυτό το σόου, ξεκίνησε τις επίσημες εμφανίσεις του.
Η πρώτη μεγάλη επιτυχία του ήταν το τραγούδι Ne nézz így rám. Το 2006 συνεργάστηκε με τον ράπερ Μάικαστα τραγούδια Nélküled και Nekem ez jár, αλλά η μεγαλύτερη επιτυχία ήρθε το 2015 με το τραγούδι Mikor a test örexik. Έπειτα κυκλοφόρησε ένα τραγούδι, σε συνεργασία με τον Caramel και τον Zé Szabó, το οποίο είχε τον τίτλο Elrejtett világ. Η πιο πρόσφατη συνεργασία του με τον Majka έγινε όταν εμφανίστηκαν μαζί στο pop-funk τραγούδι Senki más.
Στις 8 Δεκεμβρίου 2016, ανακοινώθηκε ότι ο Παπάι θα ήταν ένας από τους τριάντα καλλιτέχνες που θα συμμετείχαν το 2017 στο A Dal, τον εθνικό τελικό της Ουγγαρίας για τον Διαγωνισμό Τραγουδιού της Eurovision 2017 με το τραγούδι "Origo", σε στίχους δικούς του. Με αυτό το τραγούδι έφτασε στον τελικό και κέρδισε τον εθνικό τελικό, ο οποίος τού έδωσε την ευκαιρία να εκπροσωπήσει την Ουγγαρία στον Διαγωνισμό Τραγουδιού της Eurovision 2017, κατακτώντας την όγδοη θέση στον τελικό.
Συμμετείχε ξανά στο A Dal το 2019, με το τραγούδι "Az én apám". Κέρδισε για δεύτερη φορά και εκπροσώπησε την Ουγγαρία στον Διαγωνισμό Τραγουδιού της Eurovision 2019 στο Τελ Αβίβ του Ισραήλ. Ωστόσο αυτή τη φορά δεν κατάφερε να προκριθεί στο τελικό.
Αλέξανδρος πρίγκιπας της Ολλανδίας

Βιογραφία

Ο Γουλιέλμος-Αλέξανδρος-Φρειδερίκος-Κωνσταντίνος-Νικόλαος-Μιχαήλ ήταν ο δευτερότοκος γιος του Γουλιέλμου Β΄ της Ολλανδίας και της Άννας των Χόλσταϊν-Γκότορπ, κόρης του Παύλου Α΄ αυτοκράτορα της Ρωσίας. Μεγαλύτερος αδελφός του ήταν ο Γουλιέλμος Γ΄.
Γεννήθηκε στο ανάκτορο Σούζνταϊκ και με την ευκαιρία αυτή ο πάππος του Γουλιέλμος Α΄ της Ολλανδίας χάρισε στους γονείς του την οικία του τσάρου Πέτρου στο Ζάανταμ, όπου έμενε ο Πέτρος Α΄. Βαπτίσθηκε στη Χάγη και έλαβε τα ονόματα των αδελφών της Άννας Παύλοβνας: Αλεξάνδρου Α΄, Κωνσταντίνου, Νικολάου Α΄ και Μιχαήλ.
Ο πατέρας του ασχολήθηκε από κοντά με την εκπαίδευση των γιων του. Ο Γουλιέλμος Γ΄ και ο Αλέξανδρος σπούδασαν στο Πανεπιστήμιο του Λάιντεν. Είχε τη συμπάθεια των γωνιών του, πολλούς φίλους, αίσθηση χιούμορ και ενδιαφέρθηκε για τη Νομισματολογία. Έγινε επιδέξιος ιππέας, εξέτρεφε άλογα και οργάνωνε ιππικούς αγώνες. Αγαπούσε το κυνήγι με γεράκια· ίδρυσε το 1839 Λέσχη στο Χετ Λοου, όπου ευγενείς από όλο τον κόσμο ερχόταν εκεί για κυνήγι με γεράκια και σκοποβολή. Όταν απεβίωσε, η Λέσχη έκλεισε επτά έτη μετά.
Ημέρα της Γης

Η Ημέρα της Γης αποτελεί μια ημερομηνία κατά την οποία διοργανώνονται εκδηλώσεις σε ολόκληρο τον κόσμο με στόχο την ευαισθητοποίηση σε περιβαλλοντικά θέματα. Συντονίζεται παγκοσμίως από το Δίκτυο Ημέρας της Γης (Earth Day Network)  και εορτάζεται σε περισσότερες από 175 χώρες κάθε χρόνο. To 2009, τα Ηνωμένα Έθνη όρισαν τις 22 Απριλίου ως «Διεθνή Ημέρα της Μητέρας Γης». Η Ημέρα της Γης έχει προγραμματιστεί για τις 22 Απριλίου τουλάχιστον μέχρι το 2025. 
Η έμπνευση του θεσμού αποδίδεται στον ακτιβιστή Τζον ΜακΚόννελλ το 1969 σε ένα Συνέδριο της UNESCO στο Σαν Φρανσίσκο. Εκδηλώσεις έλαβαν χώρα για πρώτη φορά στο Σαν Φρανσίσκο και άλλες πόλεις στις 21 Μαρτίου 1970, ημέρα της εαρινής ισημερίας στο Βόρειο Ημισφαίριο.

Πώς καθιερώθηκε η Ημέρα της Γης

Η Ημέρα της Γης καθιερώθηκε το 1970, στις ΗΠΑ, με πρωτοβουλία του γερουσιαστή Γκέιλορντ Νέλσον και σηματοδοτεί τη γένεση του σύγχρονου περιβαλλοντικού κινήματος. Σύντομα, εξαπλώθηκε σε ολόκληρο τον κόσμο και σήμερα, γιορτάζεται σε περισσότερες από 190 χώρες σε όλο τον πλανήτη. Το Δίκτυο Ημέρας της Γης συντονίζει τις προσπάθειες.
Στα τέλη της δεκαετίας του '60 και στις αρχές εκείνης του '70, όταν ο γερουσιαστής Νέλσον πρότεινε την ιδέα για την Ημέρα της Γης, ο πλανήτης δεν είχε ακόμα, συνειδητοποιήσει τις συνέπειες της επέμβασης του ανθρώπου στο περιβάλλον. Ωστόσο, κάποιες συνειδήσεις είχαν αρχίσει να ξυπνούν.Μετά τον Ιανουάριο του 1969, παρακολουθώντας τις τραγικές συνέπειες της μεγαλύτερης πετρελαιοκηλίδας που είχε δημιουργηθεί ποτέ στις ΗΠΑ μέχρι εκείνη την ημέρα, στο κανάλι της Σάντα Μπάρμπαρα, η οποία είχε ως αποτέλεσμα να πεθάνουν περισσότερα από 3,500 θαλάσσια πουλιά, καθώς και δελφίνια, φώκιες και θαλάσσιοι λέοντες, ο Νέλσον ανέλαβε δράση.
Ο Αμερικανός γερουσιαστής δημιούργησε μία ομάδα 85 ατόμων για να προωθήσουν την ιδέα μίας ημέρας για το περιβάλλον. Στις 22 Απριλίου 1970, 20 εκατομμύρια Αμερικανοί βγήκαν στους δρόμους, στα πάρκα και στις πλατείες, για να διαδηλώσουν υπέρ της βιώσιμης ανάπτυξης και της προστασίας του περιβάλλοντος.Μέχρι το τέλος της χρονιάς, είχε δημιουργηθεί η Υπηρεσία Προστασίας του Περιβάλλοντος των ΗΠΑ και είχε ψηφιστεί ο νόμος για καθαρό αέρα, καθαρό νερό και προστασία των απειλούμενων ειδών. “Πήραμε ένα ρίσκο, αλλά δούλεψε”, δήλωσε ο Νέλσον, ο οποίος τιμήθηκε με την ανώτατη διάκριση για πολίτη στις ΗΠΑ, το Προεδρικό Μετάλλιο της Ελευθερίας, το 1995.
Εξάλλου, η Ημέρα της Γης είχε ήδη γίνει επίσημα, παγκόσμιο κίνημα. Το 1990, ο Ντένις Χάις, ο οποίος συμμετείχε στην οργάνωση της πρώτης Ημέρας της Γης, το 1970, ανέλαβε την οργάνωσή της σε παγκόσμια κλίμακα, κινητοποιώντας 200 εκατομμύρια κόσμου σε 141 χώρες. Ως συνέπεια, το 1992, πραγματοποιήθηκε η ιστορική Σύνοδος Κορυφής του ΟΗΕ για το Περιβάλλον.
Σήμερα, η Ημέρα της Γης έχει φτάσει σε περισσότερες από 190 χώρες και γιορτάζεται από περισσότερους από 1 δισεκατομμύριο ανθρώπους κάθε χρόνο, οι οποίοι στέλνουν το μήνυμα στις κυβερνήσεις και στους συνανθρώπους τους ότι η μάχη υπέρ του περιβάλλοντος είναι αναγκαία, η μάχη υπέρ του περιβάλλοντος είναι μάχη υπέρ του μέλλοντος της Γης. Και του δικού μας
Ligue Sénégalaise de Football Professionnel

Ιστορία

Ο οργανισμός ιδρύθηκε το 2009 με σκοπό τη διαχείριση του επαγγελματικού ποδοσφαίρου στη Σενεγάλη.
Σταρ Ελλάς

Ο διαγωνισμός ομορφιάς Σταρ Ελλάς - Μις Ελλάς - Μις Γιανγκ (Star Hellas - Miss Hellas - Miss Young), είναι ο μακροβιότερος διαγωνισμός καλλιστείων στην Ελλάδα. Οι νικήτριες του διαγωνισμού κάθε χρόνο εκπροσωπούν την Ελλάδα στους διεθνείς διαγωνισμούς ομορφιάς Μις Υφήλιος, Μις Κόσμος, Miss International και Μις Ευρώπη. Ο διαγωνισμός ξεκίνησε το 1925 με πρωτοβουλία της εφημερίδας Έθνος και από το 1990 έως το 2010 μεταδιδόταν τηλεοπτικά από το κανάλι ΑΝΤ1. Το 2012 μεταδόθηκε για πρώτη φορά μέσω Internet από το blog TLife. Το 2018, μετά από απουσία οκτώ ετών τηλεοπτικής στέγης, επέστρεψε τηλεοπτικά μέσω του καναλιού Μακεδονία TV.
Ως πρώτη νικήτρια των καλλιστείων αναφέρεται η Ασπασία Καρατζά, το 1929.
Νιτροενώσεις

«Νιιτροενώσεις» ονομάζονται οι οργανικές ενώσεις που περιέχουν μια ή περισσότερες «νιτροομάδες» (-NO₂). Είναι συχνά πολύ εκρηκτικές, ιδιαιέτερα αν περιέχουν περισσότερες από μια νιτροομάδες ή και περιέχουν κάποιο άλλον παράγοντα που ενισχύει την εκρηκτική τους ικανότητα. Σ' αυτές ανήκουν τα πιο συνηθισμένα εκρηκτικά, παγκοσμίως, συμπεριλαμβανομένου και του 2,4,6-τρινιτροτολουόλιο, γνωστό ως TNT, που αποτελεί και το παγκόσμιο μέτρο σύγκρισης εκρηκτικής ισχύος.

Παρουσία στη Φύση

Το 1-νιτρο-1-δεκαπεντένιο είναι μια αμυντική ένωση των τερμιτών. Αρκετά ένζυμα είναι ικανά να οξειδώνουν αλειφατικές νιτροενώσεις προς λιγότερο τοξικές αλδεΰδες και κετόνες. Για παράδειγμα η οξειδάση των νιτροαλκανίων που οξειδώνουν ειδικά νιτροενώσεις. Υπάρχουν όμως και ένζυμα, όπως για παράδειγμα η οξειδάση της γλυκόζης, που οξειδώνει και άλλες χημικές ουσίες .

Με νίτρωση υδρογονανθράκων

Τα αλκάνια και τα κυκλοαλκάνια υφίστανται νίτρωση με επίδραση νιτρικού οξέος στην αέρια φάση:

Με επίδραση νιτρώδους αργύρου σε οργανοαλογονίδια

Τα αλκυλαλογονίδια (RX) (και ομοίως και τα υπόλοιπα αλογονοπαράγωγα των αλειφατικών υδρογοναθράκων) υποκαθιστούν το αλογόνο τους (ή τα αλογόνα τους) με νιτροομάδα (ή με νιτροομάδες, αντίστοιχα) με τη χρήση νιτρώδους αργύρου (AgNO₂):

Με οξείδωση πρωτοταγών αμινών

Οι πρωτοταγείς (μόνο) αμίνες οξειδώνονται από το υπεροξείδιο του υδρογόνου (H₂O₂) ή τα καρβονικά υπεροξέα (RCO₃H) προς νιτροενώσεις:

Νίτρωση αρωματικών υδραγονανθράκων

Οι αρωματικοί υδρογονάνθρακες (AᵣH) νιτρώνονται με το συνδυασμό νιτρώδους οξέος (HNO₃) και θειικού οξέος (H₂SO₄):

Επίδραση νιτρικού νατρίου σε διαζωνιακά άλατα

Τα διαζωνιακά άλατα (AᵣN₂⁺X⁻) μετατρέπονται στις αντίστοιχες νιτροενώσεις με επίδραση νιτρικού νατρίου (NaNO₃):
Ζωή σαν Τριαντάφυλλο

Εισπράξεις

Στους κινηματογράφους, η ταινία κέρδισε παγκοσμίως 81,945,871 δολλάρια — 10,072,300 δολλάρια στις Η.Π.Α. και στον Καναδά και τα υπόλοιπα 71,873,571 στον υπόλοιπο πλανήτη. Στη Γαλλία, στην Αλγερία, στο Μαρόκο και στην Τυνησία κέρδισε συνολικά 42,014,775 δολλάρια.

Βραβεία και Υποψηφιότητες

Η Μαριόν Κοτιγιάρ κέρδισε τη Χρυσή Σφαίρα για Καλύτερη Γυναικεία Ερμηνεία σε Κωμωδία ή Μιούζικαλ. Για την ερμηνεία της αυτή βραβεύτηκε επίσης με το BAFTA, το Σεζάρ, το Independent Spirit Award και το εν τέλει και με το Όσκαρ Καλύτερης Α' Γυναικείας Ερμηνείας. Στην ίδια κατηγορία ήταν υποψήφια και στα Screen Actors Guild Awards.
Το "Ζωή σαν Τριαντάφυλλο" βραβεύτηκε επίσης με το Όσκαρ Μακιγιάζ ενώ ήταν υποψήφιο και στην κατηγορία του Καλύτερων Κουστουμιών. Εκτός από το BAFTA Α' Γυναικείας Ερμηνείας κέρδισε και τα άλλα 3 BAFTA στις κατηγορίες του Μακιγιάζ, της Μουσικής και των Κουστουμιών, ενώ ήταν υποψήφια και για BAFTA Καλύτερης Ξενόγλωσσης Ταινίας, Σκηνικών και Ήχου.
Στα Βραβεία Σεζάρ ήταν υποψήφια σε 11 κατηγορίες και βραβεύτηκε σε 5 κατηγορίες (Α' Γυναικεία Ερμηνεία, Φωτογραφία, Ήχο, Κοστούμια και Σκηνικά).
Κατάφρακτος

Εξοπλισμός

Οι κατάφρακτοι ως επίλεκτη μονάδα του στρατού έφεραν βαρύ οπλισμό.
Ως κράνος έφεραν το σύνηθες κράνος του βυζαντινού στρατού, το κασίδιον – συνήθως από περισσότερα του ενός μεταλλικά τμήματα, καρφωμένα μαζί, χωρίς επιρρίνιο και από τον 12ο-13ο αιώνα με μεταλλικό γείσο. Από το κράνος κρεμόταν αλυσιδωτό ή φολιδωτό καταυχένιο, ενώ άλλες φορές αλυσιδωτό κάλυμμα για ολόκληρο το πρόσωπο, με οπές για τα μάτια μόνο.
Ως θώρακα έφεραν το κλιβάνιον (εξ ου και κλιβανοφόροι), αποτελούμενο από μεταλλικές πλάκες ραμμένες τόσο μεταξύ τους, όσο και με δερμάτινες οριζόντιες λωρίδες. Σπανιότερα χρησιμοποιούσαν τις άλλες μορφές βυζαντινών θωράκων - το λωρίκιον (φολιδωτός θώρακας) και τη ζάβα (αλυσιδωτός). Επιπλέον κάτω από το κλιβάνιον φορούσαν ενίοτε ζάβα, η πάνω από αυτό το καββάδιον –(από παραγεμισμένο ύφασμα ή δερμάτινο). Το κλιβάνιον είχε κατά κανόνα πτέρυγες για την προστασία των βραχιόνων και της οσφύος (μεταλλικές-σπανιότερα δερμάτινες).
Οι πήχεις προστατεύονταν από τα μεταλλικά χειρόκτια, τα χέρια από αλυσσιδωτά γάντια, ενώ οι κνήμες από κνημίδες και τα πόδια από αλυσσιδωτά υποδήματα. Έφεραν ακόμη ασπίδα (σκουτάριον) μικρή στρογγυλή ,ή αμυγδαλωτή. Στην κορυφή του κράνους καθώς και στους ώμους υπήρχαν τα τουφία, λοφία από τρίχες αλόγου.
Κύριο επιθετικό όπλο ήταν το δόρυ (κοντάριον), ενώ ακόμη χρησιμοποιούσαν το απελατίκι (σιδερένιο ρόπαλο με κεφαλή, στρογγυλή η με καρφιά), καθώς και ξίφη - το σπαθίον (ευθύ) ή το παραμήριον(ελαφρώς κυρτό). Τέλος ορισμένοι ήταν εξοπλισμένοι με τόξο και βέλη ή αργότερα, με τη τζάγρα (αρμπαλέτα).
Τα άλογα τους έφεραν επίσης προστατευτικά, από μεταλλικά προστερνίδια και προμετωπίδια, εώς πλήρη θωράκιση δερμάτινη ή μεταλλική.

Τακτική

Οι κατάφρακτοι τάσσονταν στο πεδίο της μάχης σε 8 στίχους η κάθε μονάδα, από τους οποίους οι πρώτοι 4 έφεραν κοντάριον, ενώ οι επόμενοι χρησιμοποιούσαν, τουλάχιστον στην πρώτη φάση της μάχης, τόξο. Παρατάσσονταν κατά κανόνα σε σχηματισμό σφήνας, ενός τραπεζίου με στενή μικρή βάση, στο κέντρο της βυζαντινής παράταξης. Αποστολή τους στο πεδίο της μάχης ήταν με την επέλαση τους, να προκαλέσουν συντριπτικό πλήγμα στις αντίπαλες γραμμές, δημιουργώντας χάσμα, όπου θα μπορούσαν να διεισδύσουν άλλα τμήματα του στρατού.

Διοίκηση και οργάνωση

Προέρχονταν από τις ανώτερες τάξεις της κοινωνίας, τις μόνες που μπορούσαν να διατηρήσουν τόσο ακριβό οπλισμό. Στελέχωναν μονάδες των ταγμάτων (του στρατού της πρωτεύουσας), αποτελώντας μέρος των Σχολών. Όλοι οι ανώτεροι αξιωματούχοι του στρατού μάχονταν εξοπλισμένοι ως κατάφρακτοι.

Ιστορία

Οι κατάφρακτοι αποτέλεσαν ουσιαστικό συστατικό των νικηφόρων πολέμων του Βυζαντίου κατά την περίοδο της λεγόμενης «βυζαντινής εποποιίας» (950-1025) Ήταν τόση δε η φήμη τους και ο τρόμος που προκαλούσαν στους αντιπάλους,με αποτέλεσμα και μόνο το άκουσμα της άφιξης τους να αρκεί πολλές φορές για την υποχώρηση του εχθρού (όπως έγινε επί Βασιλείου Β', όταν λύθηκε η πολιορκία του Χαλεπίου από τους Φατιμίδες της Αιγύπτου, και το 1030 σε ανάλογη πορεία στη Συρία). Οι κατάφρακτοι ακολούθησαν την παρακμή της αυτοκρατορίας, μειούμενοι συνεχώς σε αριθμό, λόγω των οικονομικών δυσκολιών και της χρήσης μισθοφόρων.
Ρουθ Μπεϊτία

Βιογραφικό

Η Ρουθ Μπεϊτία γεννήθηκε την 1η Απρίλίου 1979, στην πόλη Σανταντέρ, στις βόρειες ακτές της Ισπανίας.
Το 2001 ήταν πρώτη στο Ευρωπαϊκό Πρωτάθλημα Στίβου κάτω των 23 ετών. Τέσσερα χρόνια αργότερα κέρδισε το ασημένιο μετάλλιο στο Πανευρωπαϊκό Πρωτάθλημα Κλειστού Στίβου, στην Μαδρίτη, αφού πέρασε το 1μ. και 99εκ. Την ίδια χρονιά κέρδισε το χρυσό μετάλλιο στους Μεσογειακούς Αγώνες, που διεξήχθησαν στην Αλμερία, στην Ισπανία.
Την επόμενη χρονιά ήταν τρίτη στο Παγκόσμιο Πρωτάθλημα Κλειστού Στίβου στην Μόσχα. Το 2007 ήταν και πάλι τρίτη, αυτή τη φορά στο Παγκόσμιο Πρωτάθλημα κλειστού στίβου, στο Μπίρμιγχαμ, στην Μεγάλη Βρετανία. 
Το 2009 και το 2010 κέρδισε ασημένια μετάλλια, στο Πανευρωπαϊκό Πρωτάθλημα κλειστού στίβου, στο Τορίνο και στο Παγκόσμιο Πρωτάθλημα κλειστού στίβου, στην Ντόχα, αντίστοιχα. Και το 2011 ήταν δεύτερη, στο Πανευρωπαϊκό Πρωτάθλημα κλειστού στίβου, που διεξήχθη στο Παρίσι.
Το 2012 κέρδισε το χρυσό μετάλλιο στο Πανευρωπαϊκό Πρωτάθλημα Ανοιχτού Στίβου, στο Ελσίνκι με άλμα στα 1μ. και 97 εκ. Στον ανοιχτό στίβο η Ρουθ Μπεϊτία ήταν πρωταθλήτρια Ευρώπης άλλες δύο φορές: το 2014 και το 2016, στη Ζυρίχη και στο Άμστερνταμ, με 2μ. και 1 εκ. και 1μ. και 98 εκ. αντίστοιχα. Και στον κλειστό στίβο ήταν πρωταθλήτρια Ευρώπης, το 2013 στο Γκέτεμποργκ, με άλμα στο 1μ. και 99εκ.
Από το 2013 μέχρι το 2016 κέρδισε ένα ασημένιο και ένα χάλκινο μετάλλιο στον κλειστό στίβο, στο Πόρτλαντ (2016) και στο Σόποτ (2014) αντίστοιχα, και ένα χάλκινο στον ανοιχτό στίβο, στην Μόσχα, το 2013.
Το 2015 κέρδισε το Diamond League.
Η Ρουθ Μπεϊτία έχει συμμετάσχει σε τρεις Ολυμπιακούς Αγώνες: το 2004 στην Αθήνα, όπου ήταν 16η, το 2008 στο Πεκίνο, όπου ήταν 7η  και το 2012 στο Λονδίνο όπου ήταν τέταρτη.
Άριαν Τζούμπα

Βιογραφικό

Ο Τζούμπα γεννήθηκε στις 9 Ιουλίου 1968 στο Αργυρόκαστρο και ξεκίνησε την καριέρα του το 1987 από την τοπική Λουφτετάρι για να συνεχίσει το 1992 στον ΠΑΣ Γιάννινα, όπου έμεινε ως το 1994.
Ακολούθησαν η Καλαμάτα (1994-97) και ο Ηρακλής (1997-98). Κατόπιν αγωνίστηκε για μια σεζόν στο κυπριακό πρωτάθλημα με την Ένωση Νέων Παραλιμνίου, για να επιστρέψει στον ΠΑΣ Γιάννινα, όπου παρέμεινε μέχρι το 2004 όταν και μεταπήδησε στον Μεσσηνιακό, όπου και έκλεισε την καριέρα του ένα χρόνο μετά.
Με την εθνική Αλβανίας αγωνίστηκε συνολικά 48 φορές από το 1989 ως το 2003.
Άρμεγμα

Άρμεγμα ή άμελξη είναι η πράξη της εξαγωγής γάλακτος από τους μαστικούς αδένες ενός ζώου, συνήθως αγελάδας, προβάτου, κατσίκας ή νεροβούβαλου και σπανιότερα καμήλας, αλόγου και γαϊδάρου. Απαιτείται το ζώο να κυοφορεί ή να ήταν προσφάτως έγκυο. Το άρμεγμα μπορεί να γίνει είτε χειρωνακτικά είτε με μηχάνημα.
Για να μπορεί να αρμεχτεί ένα ζώο θα πρέπει να τεθεί σε λειτουργία το αντανακλαστικό καθόδου του γάλακτος. Για το λόγο αυτό, θα πρέπει το ζώο να είναι ήρεμο και να μην υπάρχουν ερεθίσματα που του προκαλούν αγωνία και φόβο.

Άρμεγμα με το χέρι

Το άρμεγμα με το χέρι ήταν για αιώνες ο μοναδικός τρόπος λήψης του γάλατος. Γίνεται με εφαρμογή πίεσης στη θηλή του μαστού και τράβηγμά του προς τα κάτω, με το γάλα να συγκεντρώνεται σε κάποιο δοχείο (καρδάρα ή καρδάρι).
Κίτρινα Ποδήλατα

Ιστορία

Το 2009 κυκλοφόρησε το άλμπουμ τους με τίτλο Ανάδυση, στο οποίο συνεργάστηκαν με την Δήμητρα Γαλάνη στο τραγούδι Ξένη Ακτή. Από το άλμπουμ, ιδιαίτερη επιτυχία σημείωσε το Θα πάρω φόρα. Στις 31 Αυγούστου του ίδιου έτους, τα Κίτρινα Ποδήλατα εμφανίστηκαν στο Φυλάκιο Υμηττού στον Βύρωνα. Επίσης, τα Κίτρινα Ποδήλατα εμφανίστηκαν στην εκπομπή του ΑΝΤ1 Ράδιο Αρβύλα, όπου ερμήνευσαν το τραγούδι Θα Αντέξω.
Επανεμφανίστηκαν στις 14 Ιανουαρίου του 2010 στο Ράδιο Αρβύλα, όπου ερμήνευσαν το τραγούδι Τι Είναι Κράτος. Στις 22 Μαρτίου του 2011 εμφανίστηκαν ξανά στην εκπομπή, όπου ερμήνευσαν το κομμάτι Αντίστροφη Μέτρηση. Ένα χρόνο αργότερα, στις 7 Φεβρουαρίου του 2012, εμφανίστηκαν και ερμήνευσαν το Χελιδόνι του Χειμώνα. Επανεμφανίστηκαν στις 3 Ιουνίου του 2013 με το τραγούδι Κράτησέ Με.
Στις 29 Απριλίου του 2017 πραγματοποιήθηκε στο Θέατρο Παλλάς μια συναυλία της Ορχήστρας Σύγχρονης Μουσικής της ΕΡΤ με συμμετοχή του συγκροτήματος και του Αμερικανό κιθαρίστα Αλ Ντι Μεόλα. Η συναυλία προβλήθηκε μαγνητοσκοπημένη στην ΕΡΤ2 στις 25 Δεκεμβρίου του 2018.
Από τις 11 μέχρι τις 18 Μαΐου του 2019 εμφανίζονται εβδομαδιαία στην τρίωρη οπτικο-ακουστική παράσταση με τίτλο Κίτρινα Ποδήλατα – Trilogy live στον Σταυρός του Νότου.
Στις 7 Μαΐου του 2019, τα Κίτρινα Ποδήλατα εμφανίστηκαν ξανά στο Ράδιο Αρβύλα στον ΣΚΑΪ, ερμηνεύοντας ένα νέο τους κομμάτι.
Πανελλήνιο Πρωτάθλημα Εφήβων Καλαθοσφαίρισης 1980-1981

Το  Πανελλήνιο πρωτάθλημα καλαθοσφαίρισης εφήβων του 1981 διοργανώθηκε από την ΕΟΚ σε δύο ομίλους, βόρειο και νότιο. Ο δύο νικητές συναντήθηκαν στον τελικό που διεξήχθη στη Λάρισα στις 13 Σεπτεμβρίου 1981. Τον τίτλο κατέκτησε ο ΠΑΟΚ για πρώτη φορά στην ιστορία της διοργάνωσης. Στον τελικό νίκησε τον Πανιώνιο.

Τοπικά πρωταθλήματα

Προηγήθηκαν τα τοπικά και περιφερειακά πρωταθλήματα, από τα οποία προήλθαν οι δύο φιναλίστ του πανελληνίου πρωταθλήματος.

Βόρεια Ελλάδα

Πρωταθλητής Θεσσαλονίκης και εν συνεχεία Βορείου Ελλάδος αναδείχθηκε ο ΠΑΟΚ, ο οποίος προκρίθηκε στον τελικό του Πανελληνίου πρωταθλήματος που έγινε στις 13 Σεπτεμβρίου στη Λάρισα.